Oudkolonel glo vrygelaat wat nie eens derde van tronkstraf uitdien | Netwerk24
Vrae oor welstand van DKD-lede ná skietery
Hoe gebeur dit dat 'n beampte van korrektiewe dienste (DKD) 'n kollega skiet, en waaroor kon die beamptes so erg verskil dat dit op 'n geskiet uitgeloop het?.
Diewe steel 44 skape en slag hulle net daar
Die polisie in die Vrystaat is op soek na veediewe wat die afgelope week skape ter waarde van R77 900 gesteel en geslag het.
Doeanebeampte vas oor R10 m se sigarette
Die polisie in Limpopo het Donderdag beslag gelê op 'n vragmotor waarin onwettige sigarette ter waarde van byna R10 miljoen vervoer is.
Leeus eindig bo in droewige geploeter
Die Westelike Provinsie het 'n manier om wedstryde waarin hulle gerieflik voorloop, in die doodsnikke weg te smyt.
F2-titel wink vir Mick
Die Duitse renjaer Mick Schumacher staan op die randjie van 'n wêreldtitel in die Formule Twee-motorsportreeks.
Uiteindelik kan Fidjiane glimlag
Die Ierse rugbyspan het sy onbestendige seisoen Saterdag in Dublin met 'n oorwinning van 31-16 oor Skotland afgesluit.
Fout op jou aanslag? Stel dit só reg
Die belastingpraktisyn Charné van der Walt gee raad met algemene probleme wat op jou belastingaanslag kan opduik.
Johan Stemmet kry 'groot dankie' van FAK
Hanli Smit is Afrika se Fotograaf van die Jaar
Die Johannesburgse fotograaf en grafiese ontwerper Hanli Smit het nie net vroeër vandeesweek twee Africa Photo Awards-kategorieë gewen nie, sy is ook as die fotograaf van die jaar aangewys.
Deur Maygene de Wee 20 Oktober 2020 06:30
Christiaan Prinsloo (59) van Vereeniging is volgens betroubare bronne glo reeds in April uit 'n Vrystaatse gevangenis, waar hy laaste aangehou is, vrygelaat.
Sou dit die geval wees, beteken dit dat hy slegs drie jaar en tien maande van sy tronkstraf van 18 jaar uitgedien het.
Foto's van 'n man wat soos die veroordeelde voormalige kol. Christiaan Prinsloo lyk, is deur 'n bron aan Netwerk24 verskaf. Dit is onlangs in 'n parkeerterrein in Vereeniging geneem.
Woordvoerders van die departement van korrektiewe dienste en die departement van justisie weier egter om dit te bevestig of te ontken.
Prinsloo is op 21 Junie 2016 18 jaar tronkstraf opgelê nadat hy in die streekhof in Bellville skuld beken het op 11 aanklagte van onder meer rampokkery, korrupsie, geldwassery, diefstal, die onwettige besit van vuurwapens, die onwettige besit van ammunisie en die verkoop van ammunisie, vuurwapens en onderdele aan mense wat dit nie mag besit nie. Prinsloo het 'n pleitooreenkoms met die staat aangegaan.
Bronne het Vrydag twee foto's aan Netwerk24 gestuur van 'n man wat soos Prinsloo lyk wat in Vereeniging, Gauteng, geneem is.
In die een foto loop die man in 'n parkeerterrein, geklee in 'n kakiehemp en 'n sweetpakbroek. In die tweede foto, wat op 19 September geneem is, is hy in 'n winkel. Hy staan by die kassiere waar hy vir 'n bottel tweeliter-melk betaal.
Die man in die foto's is nie so maer soos Prinsloo was ten tyde van die hofsaak nie.
Prinsloo is ná sy vonnisoplegging aanvanklik by die Obiqua-gevangenis buite Tulbagh in die Boland aangehou.
Foto's van 'n man wat soos die veroordeelde voormalige kol. Christiaan Prinsloo lyk, is deur 'n bron aan Netwerk24 verskaf. Dit is onlangs in 'n winkel in Vereeniging geneem.
Bronne beweer hy is verlede jaar sonder enige kennisgewing aan tronkowerhede onder groot geheimhouding en met baie polisiebegeleiding by die tronk gaan haal. Niemand kon sê waarheen hy toe geneem is nie.
Ander bronne het Vrydag gesê dat hy vir 'n tydperk, nadat hy uit die Wes-Kaap weggeneem is, in die Heidelberg-gevangenis in Gauteng aangehou is.
Hy is daarna glo na 'n gevangenis in die Vrystaat oorgeplaas voordat hy vrygelaat is.
Verskeie navrae is sedert September na die departement van korrektiewe dienste (DKD) en die departement van justisie gestuur.
Logan Maistry, 'n DKD-woordvoerder, het Vrydag alle navrae na Delekile Klaas, die DKD se areakommissaris in die Wes-Kaap, verwys.
Klaas wou nie sê of Prinsloo op parool vrygelaat is, of daar ander reëlings vir sy vrylating geld of hoekom hy glo in Vereeniging rondloop nie.
Maar volgens Klaas is hy (Prinsloo) nog wel op die DKD se stelsels en is hy nog 'n oortreder. Hy het gesê dat hy weens veiligheidsrisiko's nie vrae gaan beantwoord nie. "Almal soek die man binne ons tronke en buite die tronke."
Navrae is ook na Ronald Lamola, minister van justisie, se kantoor gestuur. Sy woordvoerder, Chrispin Phiri, het gesê die ministerie lewer nie kommentaar oor die opsluiting van individuele gevangenes nie. "Ons sal slegs kommentaar lewer op sekere bepalings wat 'n besluit of optrede van die minister regverdig."
Luidens hofrekords het Prinsloo en 'n kollega, wat saam met hom by die polisiestore gewerk het, sedert 2007 meer as 2 000 vuurwapens in polisiebesit gesteel en aan onder meer Wes-Kaapse bendes verkoop.
Teen 2016 was van die vuurwapens gekoppel aan die dood van 89 kinders en is 'n verdere 170 kinders gewond.
Een van die gesteelde vuurwapens wat aan bendes verkoop is, is ook ballisties verbind met die dood van 15 mense in die Wes-Kaap, waaronder die ma van 'n Kaapse speurder en die seun van 'n afgetrede polisiegeneraal.
Prinsloo het in sy pleitooreenkoms gesê hy en 'n kollega het in 2006 besef dat hulle op 'n goudmyn sit. Alle verbeurde vuurwapens wat vernietig moes word, is onder meer daar geberg.
Hulle het van 2007 tot Januarie 2015, toe hy in hegtenis geneem is, vuurwapens aan bendes in die Wes-Kaap en elders in die land verkoop.
Christiaan Prinsloo met sy verhoor in die streekhof in Bellville. Foto: Jonathan Lestrade/Die Son
Hy het erken dat hulle nie daarmee sou ophou as hulle nie gevang is nie.
Die hof het toe ook gehoor dat die staat op sowat R1,2 miljoen van Prinsloo beslag gelê het.
Prinsloo het gesê dat hy sowat R2 miljoen uit die verkope verdien het.
Intussen beveg Irshaad Laher, die beweerde middelman, en Alan Raves, 'n vuurwapenhandelaar van Vereeniging, steeds strafregtelike aanklagte in die hof.
Raves se regsverteenwoordiger het aan die einde van Augustus met hul laaste verskyning in die hooggeregshof in Kaapstad aan die hof gesê dat hulle 'n aansoek by die hooggeregshof in Johannesburg ingedien het waarin hy vra dat sy vervolging permanent gestaak word, of dat sy saak van dié van Laher geskei word en dit in Gauteng aangehoor word.
Sy regsverteenwoordiger het gesê hulle wag nog op 'n datum vir dié aansoek van Raves om aangehoor te word.
Laher en Raves staan tereg op aanklagte van diefstal, korrupsie, die besit van ongelisensieerde vuurwapens en ammunisie en rampokkery. Hulle verskyn weer op Vrydag 12 Februarie 2021 in die hof.